DNT Edru Livsstil

**DNT Edru Livsstil** (tidligere **Det Norske Totalavholdsselskap**) er en norsk organisasjon som arbeider for totalavhold fra rusdrikk og rusmidler, og for fred og menneskeverd. DNT Edru Livsstil er den eldste avholdsorganisasjonen i Norden.

## Historikk
Den offisielle datoen for oppstarten av DNT er 29. desember 1859, da Stavanger yngre Afholdenhedsforening ble startet opp etter initiativ av Asbjørn Kloster. 120 menn, kvinner og barn hadde møtt opp i privatskolelærer Klosters skolehus i Stavanger for å delta på oppstarten. Ved oppstarten hadde foreningen 30 medlemmer og et midlertidig styre bestående av fem personer, med Kloster som formann. I mars 1861 hadde foreningen fått 270 medlemmer. Av disse var 135 menn, 77 kvinner og 58 barn under 15 år, de yngste syv år. I prinsippet var kvinner valgbare og hadde stemmerett på lik linje med mennene i organisasjonen, men det var ingen kvinnelige styremedlemmer i oppstartsfasen.

Medlemmene i foreningen begynte tidlig å reise rundt for å holde foredrag og dele ut litteratur om avholdssaken. I 1860 dro Kloster ut på en lengre reise med dampskip langs kysten helt til Finnmark. Den andre totalavholdsforeningen i Norge ble dannet som et direkte resultat av denne reisen. Denne ble dannet i Bodø. Den tredje totalavholdsforeningen, «Ekers nye Afholdsforening» ble stiftet på Skotselv 27. oktober 1860.

9. juli 1875 ble den landsomfattende organisasjonen *Det norske Totalafholdsselskab* formelt stiftet. Asbjørn Kloster ble valgt til formann, men han døde 18. januar 1876. Han ble da erstattet av Peder Sunde. Det ble opprettet kontor i Oslo, og medlemsbladet *[[Menneskevennen]]* startet. Fra 2017 ble navnet på medlemsbladet endret til *Edru Livsstil*.

Når man ser på medlemstallet til DNT, hadde de et toppår i 1913 med 139 500 medlemmer, 1433 lokallag og 29 fylkeslag. DNT var da Norges største frivillige organisasjon. Formann på denne tida var Sven Aarrestad.

Det Norske Totalavholdsselskaps Ungdomsforbund (DNTU), som ble opprettet i 1924, slo seg i 1992 sammen med Norges Godtemplar Ungdomsforbund (NGU) til avholdsorganisasjonen Juvente. Det Norske Totalavholdsselskaps Barneforbund slo seg i 2009 sammen med IOGT Junior og dannet Junior- og barneorganisasjonen JUBA. Sammenslåing mellom Det Norske Totalavholdsselskap og IOGT i Norge har vært diskutert flere ganger. Senest i 2013 ble det gjennomført sonderinger om sammenslåing, som ble avsluttet av DNT.

Organisasjonen vedtok på sitt landsmøte i 2015 å endre navn fra Det Norske Totalavholdsselskap til DNT Edru Livsstil.

### Formenn og ledere
*Formann for bestyrelsen for centralforeningen:*
* 1862 Nils Hansen 
* 1863 Kr. Holt
* 1864-1867 Th. Holter
* 1868-1875 Asbjørn Kloster
*Formann i Det Norske Totalavholdsselskap:*
* 1875 Asbjørn Kloster
* 1876-1878 Peder Sunde
* 1878-1879 Torkil S. Tunem
* 1879-1887 Oscar Nissen
* 1887-1927 Sven Aarrestad
* 1927-1935 Olav Vevle
* 1935-1946 Arne Braadland
* 1946-1950 Arne Kvam
* 1950-1957 Einar Arne
* 1957-1971 Stein Fossgard
* 1971-1977 Jens Aasland
*Leder i Det Norske Totalavholdsselskap:*
* 1977-1987 Kjell Normann Johanssen
* 1987-1991 Torkel Tjeransen
* 1991-1995 Elin Rø Ludvigsen
* 1995-1999 Asbjørn Solberg
* 1999-2003 Harald Dyrkorn
* 2003-2007 Terje Vindenes
* 2007-2009 Sofus Rasmussen
* 2009-2013 Kjell Knutsen
* 2013-2015 Jorunn S. Holsen
*Leder i DNT Edru Livsstil*
* 2015-2019 Sigmund Kroslid
*2019 - Jostein Solbakken

## Se også
* Det Norske Totalavholdsselskaps Barneforbund
* Juvente
* Avholdsbevegelsen

## Referanser


## Eksterne lenker
*DNT - Edru Livsstil